Aktiviti ‘jungle trekking’ di hutan dilarang
KUALA LUMPUR: Sebarang aktiviti kegiatan pendakian, perkhemahan atau jungle trekking dalam hutan di seluruh Semenanjung tidak dibenarkan sepanjang tempoh pelaksanaan Perintah Kawalan Pergerakan Bersyarat (PKPB). Pengarah Forest Eco-Park dan Hutan
Taman Negeri, Jabatan Perhutanan Semenanjung Malaysia, Mohd Yussainy Md
Yusop, berkata ini kerana perkara itu antara senarai aktiviti yang dilarang
Majlis Keselamatan Negara di bawah perkara 17 Pengurusan Perhutanan.  “Perkara 17 Pengurusan
Hutan, tidak membenarkan aktiviti ekopelancongan hutan dan latihan perhutanan.
Sekatan ini melibatkan aktiviti seperti mendaki, menyelusuri air
terjun atau mana-mana sukan lasak dalam hutan termasuk di Taman Eko Rimba
(TER). “Saya berharap orang ramai
menghormati keputusan yang telah ditetapkan kerajaan walaupun terdapat permintaan
tinggi supaya ia dibuka semula untuk kunjungan orang ramai selepas ditutup
sejak Perintah Kawalan Pergerakan (PKP) dikuatkuasakan,” katanya kepada
Bernama semalam. Mohd Yussainy berkata sekatan itu
juga termasuk kepada aktiviti yang dilakukan secara berkumpulan atau
berseorangan. “Apabila ada banyak kumpulan
kecil yang masuk dalam hutan, maka akan ramai juga jumlahnya. Jadi keadaan ini
sukar untuk dikawal apatah lagi hutan adalah kawasan yang berisiko tinggi
sekiranya berlaku kemalangan,” katanya. Mohd Yussainy berkata, mana-mana
individu yang didapati gagal mematuhi larangan penguatkuasaan ini boleh
disabitkan di bawah Akta Perhutanan Negara, Seksyen 47 (1) dan Akta Pencegahan
dan Pengawalan Penyakit Berjangkit 1988. Terdapat sebanyak 113 TER dan 14 hutan
taman negeri yang terdapat di seluruh Semenanjung di bawah pengawasan jabatan
itu.– Bernama 
See author's posts
